## Rješenje Agencije za zaštitu tržišnog natjecanja klasa: UP/I 430-01/12-02/005, urbroj: 580-09-1/43-12-013 od 26. srpnja 2012.

### NN 100/2012 (5.9.2012.), Rješenje Agencije za zaštitu tržišnog natjecanja klasa: UP/I 430-01/12-02/005, urbroj: 580-09-1/43-12-013 od 26. srpnja 2012.

100 05.09.2012 Rješenje Agencije za zaštitu tržišnog natjecanja klasa: UP/I 430-01/12-02/005, urbroj: 580-09-1/43-12-013 od 26. srpnja 2012.

AGENCIJA ZA ZAŠTITU TRŽIŠNOG NATJECANJA

2225

Agencija za zaštitu tržišnog natjecanja na temelju članka 13. stavka 4. Zakona o državnim potporama (»Narodne novine« broj 140/05 i 49/11), u upravnom postupku davanja odobrenja na državno jamstvo za kreditno zaduženja poduzetnika Uljanik Brodogradilišta d.d., sa sjedištem u Puli, kod Zagrebačke banke d.d., sa sjedištem u Zagrebu, pokrenutom na zahtjev Ministarstva gospodarstva, temeljem odluke Vijeća za zaštitu tržišnog natjecanja u sastavu: mr. sc. Olgica Spevec, predsjednica Vijeća, Mladen Cerovac, mag.iur. zamjenik predsjednice Vijeća, te članovi Vijeća Vesna Patrlj, dipl.iur., Milivoj Maršić, dipl. oec. i dr. sc. Mirna Pavletić Župić, sa 113. sjednice, održane 26. srpnja 2012. donosi sljedeće:

RJEŠENJE

I. Utvrđuje se da se državno jamstvo, u iznosu 15.800.000,00 USD (uvećano za kamate, naknade i ostale stvarne troškove) za kreditno zaduženja poduzetnika Uljanik Brodogradilište d.d., sa sjedištem u Puli, kod Zagrebačke banke d.d., sa sjedištem u Zagrebu, za financiranje novogradnje 490, sadržano u prijedlogu Ugovora o izdavanju jamstva za uredno izmirenje kratkoročnih obveza, ne odnosi na državnu potporu u smislu Zakona o državnim potporama.

II. Ovo rješenje bit će objavljeno u »Narodnim novinama«.

Obrazloženje

1. POKRETANJE POSTUPKA

Agencija za zaštitu tržišnog natjecanja (dalje: Agencija) zaprimila je 21. lipnja 2012. od Ministarstva gospodarstva (dalje: Ministarstvo) zahtjev klasa: 310-14/12-01/02, urbroj: 526-03-03/1-10-20 od 21. lipnja 2012., za odobrenje državnog jamstva poduzetniku Uljanik Brodogradilište d.d., sa sjedištem u Puli, Flaciusova 1, (dalje: Uljanik Brodogradilište d.d.), u visini od 80% kreditnog zaduženja kod Hrvatske banke za obnovu i razvitak (dalje: HBOR) ili druge domaće/inozemne banke za potrebe financiranja novogradnji 490 i 491. Iz zahtjeva Ministarstva, proizlazi da državno jamstvo ne predstavlja državnu potporu odnosno da će se odobriti po tržišnim uvjetima.

Osim zahtjeva dostavljena je i sljedeća dokumentacija: osnovni podaci o novogradnjama 490 i 491, kalkulacije troškova izgradnje, plan prihoda i rashoda za novogradnje 490 i 491, financijska izvješća za Uljanik Brodogradilište d.d., pregled odobrenih i korištenih državnih jamstava te kreditnih obveza na dan 31. svibnja 2012., prijedlog Odluke o odobrenju državnog jamstva u korist HBOR-a ili druge domaće/inozemne banke za kreditno zaduženje poduzetnika Uljanik Brodogradilište d.d. (dalje: prijedlog Odluke), mišljenje Hrvatske brodogradnje Jadranbrod d.d. o izdavanju predmetnog jamstva.

Zahtjev je podnesen sukladno članku 11. Zakona o državnim potporama (»Narodne novine« broj 140/05 i 49/11; dalje: ZDP), iz kojeg proizlazi da je Ministarstvo prije upućivanja prijedloga akta koji sadrži državne potpore na usvajanje Vladi Republike Hrvatske dužno dostaviti takav prijedlog Agenciji na odobrenje.

Nakon analize dostavljenog prijedloga Odluke i prateće dokumentacije dostavljene Agenciji 21. lipnja 2012., utvrđeno je da nisu ispunjeni svi uvjeti iz točke 3.2. Odluke o objavljivanju pravila o državnoj potpori u obliku jamstava (»Narodne novine« broj 39/09; dalje: Odluka) koji moraju biti ispunjeni da se državno jamstvo ne smatra državnom potporom u smislu ZDP-a.

Stoga je Agencija, zahtjevima od 27. lipnja, 3. i 16. srpnja 2012. upućenim Ministarstvu, zatražila dostavu sljedeće dokumentacije: ugovore o gradnji brodova, podatke o kreditoru, točnom iznosu kredita, davatelju kredita, korisniku kredita, namjeni, roku i načinu otplate kredita, iznosu jamstva, odnosno dokaz da jamstvo ne pokriva više od 80% kreditne obveze, kamatnoj stopi na kredit, iznosu tržišne premije za jamstvo, te podatke o ostalim instrumentima osiguranja kredita, odnosno dokumentaciju iz koje proizlazi da su ispunjeni uvjeti iz točke 3.2. Odluke da se državno jamstvo ne smatra državnom potporom.

Zatraženu dokumentaciju Agencija je zaprimila je 29. lipnja, 5., 13. i 19. srpnja 2012.

U dopisu Ministarstva od 13. srpnja 2012. dostavljena je Indikativna ponuda Zagrebačke banke d.d. za izdavanje deviznog činidbenog jamstva za uredan povrat avansa za Uljanik Brodogradilište d.d. od 12. srpnja 2012. (dalje: Indikativna ponuda), kao i konačni tekst Ugovora o kratkoročnom deviznom kreditu vezan za financiranje izgradnje novogradnje 490, između Zagrebačke banke d.d. i Uljanik Brodogradilišta d.d. u iznosu od 19.750.000,00 USD (dalje: prijedlog Ugovora o kratkoročnom kreditu).

Također, 19. srpnja 2012., zaprimljeno je očitovanje Ministarstva u kojem je navedeno da je Uljanik Brodogradilište d.d. zatražilo državno jamstvo samo za novogradnju 490, dok će zahtjev za izdavanje državnog jamstva za financiranje novogradnje 491 biti naknadno podnesen Agenciji na odobrenje. Nadalje, u sklopu navedenog očitovanja Ministarstva, dostavljen je i prijedlog za sklapanje Ugovora o izdavanju jamstva za uredno izmirenje kratkoročnih obveza između Republike Hrvatske-Ministarstva financija i Uljanik Brodogradilišta d.d. (dalje: prijedlog Ugovora o izdavanju jamstva), te prijedlog Jamstva koje će biti izdano u korist Zagrebačke banke d.d. Zagreb od strane Republike Hrvatske za osiguranje naplate tražbina temeljem Ugovora o kratkoročnom kreditu.

Slijedom navedenog, prilikom vođenja postupka, Agencija je razmatala samo dokumentaciju i podatke koji se odnose na novogradnju 490.

2. PRIMIJENJENI PROPISI

Agencija je u postupku primijenila ZDP i Uredbu o državnim potporama (»Narodne novine« broj 50/06; dalje: Uredba). Uredba u članku 2. propisuje da se sadržaj sukladnosti potpora temelji na pravilima koja proizlaze iz članka 70. Sporazuma o stabilizaciju i pridruživanju između Republike Hrvatske i Europskih zajednica i njihovih država članica (»Narodne novine – Međunarodni ugovori«, broj 14/01, 14/02, 1/05, 7/05 i 9/05; dalje: SSP). Naime, sukladno članku 3. i 4. Uredbe, temeljem odluke Vlade Republike Hrvatske, u »Narodnim novinama« objavljuje se tekst pravila koja proizlaze iz SSP-a i odredbe o načinu provedbe pravila.

U konkretnom slučaju Agencija je u provedbi postupka primijenila Odluku i Odluku o objavljivanju pravila o državnim potporama za sanaciju i restrukturiranje (»Narodne novine« broj 20/07; dalje: Odluka o državnim potporama za sanaciju i restrukturiranje).

Također, za potrebe postupka izvršen je i uvid u Zakon o izvršenju državnog proračuna Republike Hrvatske za 2012. (»Narodne novine« broj 24/12). Naime, iz članka 30. stavaka 4. i 6. Zakona o izvršenju državnog proračuna za 2012., proizlazi da je ministarstvo koje je nadležno za tražitelja jamstva, u konkretnom slučaju Ministarstvo gospodarstva, uz zahtjev za izdavanje državnog jamstva upućen Ministarstvu financija, u obvezi dostaviti i odluku Agencije o odobrenju ili o nepostojanju državne potpore u odobrenom državnom jamstvu.

Nadalje, člankom 30. stavkom 12. ovog Zakona propisano je da se za dana financijska jamstva zaračunava provizija u skladu s propisima kojima se uređuju državne potpore u obliku jamstava, dok je stavkom 14. uređeno da je davanje jamstva uvjetovano osiguranjem naplate zasnivanjem založnog prava na imovini tražitelja kredita koje će u ime Republike Hrvatske izvršiti Državno odvjetništvo, odnosno drugim instrumentima osiguranja. Instrumenti osiguranja trebali bi biti istovjetni instrumentima osiguranja koje zatraži svaka komercijalna banka.

3. UTVRĐIVANJE ČINJENICA

3.1. Poduzetnik Uljanik Brodogradilište d.d.

Poduzetnik Uljanik Brodogradilište dioničko društvo, registriran je u registru Trgovačkog suda u Rijeci – stalna služba u Pazinu, s matičnim brojem subjekta upisa: 040018622, OIB: 21764428190. Sjedište poduzetnika je u Puli, Flaciusova 1. Temeljni kapital poduzetnika iznosi 388.857.500,00 kuna.

Uljanik Brodogradilište d.d. je dio Grupe Uljanik i u 100 % je vlasništvu poduzetnika Uljanik d.d., također sa sjedištem u Puli, Flaciusova 1. U poduzetniku je zaposleno oko 2000 radnika, dok je predmet poslovanja – djelatnost poduzetnika gradnja i popravak brodova i čamaca.

3.2. Ugovor o gradnji novogradnje 490

Ugovor o gradnji novogradnje 490, sklopljen je dana 28. lipnja 2010., između Uljanik Brodogradilišta d.d. i naručitelja United Shipping Services 15, sa sjedištem u Monrovii, Liberija. Prodajna cijena broda iznosi \*\*\* USD. Rok isporuke novogradnje 490 je 1. srpnja 2013. Novogradnja 490 odnosi se na brod za prijevoz rasutih tereta nosivosti 52.000 DWT. Temeljem navedenog Ugovora naručitelj je u obvezi, prilikom isporuke broda, platiti primopredajnu ratu u iznosu od \*\*\* USD.

Državno jamstvo u iznosu od 15.800.000 USD za novogradnju 490 koristilo bi se za osiguranje kredita u iznosu od 19.750.000 USD, sukladno prijedlogu Ugovora o kratkoročnom kreditu.

3.3. Ocjena sadrži li državno jamstvo državnu potporu

Budući da će Uljanik Brodogradilište d.d. financirati dio izgradnje novogradnje do isporuke iz kredita pokrivenih državnim jamstvom, potrebno je ocijeniti predstavlja li državno jamstvo državnu potporu iz članka 3. stavka 1. ZDP-a.

Državne potpore su svi stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem povlastice na tržištu korisniku državne potpore, bez obzira na oblik državne potpore, u mjeri u kojoj to može utjecati na ispunjenje međunarodno preuzetih obveza Republike Hrvatske koje proizlaze iz SSP-a.

Naime, navedeni uvjeti primjenjuju se i na jamstva, jer jamstva koja izravno daje država mogu se smatrati državnom potporom, kako to proizlazi iz točke 2.1. Odluke. No, ako pojedinačno jamstvo koje je izdala država, ne donosi nikakvu prednost poduzetniku, ono ne predstavlja državnu potporu. Slijedom navedenog, da bi se utvrdilo sadrži li državno jamstvo državnu potporu, potrebno je uzeti u obzir učinkovite mogućnosti korisnika za dobivanje istovjetnih financijskih sredstava kroz pristup tržištu kapitala. Kada novi izvor financiranja postane dostupan pod uvjetima koji bi bili prihvatljivi za privatnog subjekta pod uobičajenim financijskim uvjetima tržišnog gospodarstva, ne radi se o državnoj potpori, kako je to utvrđeno u točki 3.1. Odluke.

U tom smislu, a sukladno zahtjevu Ministarstva da predmetno državno jamstvo ne sadrži državnu potporu, Agencija je primijenila sljedeće uvjete iz točke 3.2.(a)-(d) Odluke:

3.3.1. Sukladno točki 3.2.(a) Odluke propisano je da zajmoprimac ne smije biti u financijskim teškoćama.

Kako bi se donijela odluka treba li se smatrati da je zajmoprimac u financijskim teškoćama, potrebno je uzeti u obzir pravila iz točke 9. do 11. Odluke o državnim potporama za sanaciju i restrukturiranje. Nakon analize navoda Ministarstva i dostavljenih financijskih izvještaja za 2011. i za razdoblje I-III 2012., utvrđeno je da se Uljanik Brodogradilište d.d. ne nalazi u financijskim teškoćama u smislu odredi iz točke 9. do 11. Odluke o državnoj potpori za sanaciju i restrukturiranje

Naime, Uljanik Brodogradilište d.d. u 2011. ostvario je dobit u iznosu od 2,6 milijuna kuna, dok je sukladno nerevidiranom Računu dobiti i gubitka za razdoblje od I-III 2012. iskazana dobit od 2,8 milijuna kuna. Također, temeljeni kapital poduzetnika nije smanjen u prethodnih dvanaest mjeseci i poduzetnik podmiruje svoje obveze prema vjerovnicima. Iz financijske dokumentacije, može se zaključiti da poduzetnik niti po jednom osnovu ne ispunjava uvjete za pokretanje stečajnog postupka, a isto tako nisu utvrđeni tipični pokazatelji da se radi o poduzetniku u teškoćama (rast gubitaka, smanjenje ukupnog prihoda, rast zaliha, višak kapaciteta, smanjenje novčanih tjekova i pad ili nulta neto-vrijednost imovine).

Slijedom navedenog, ispunjen uvjet iz točke 3.2.(a) Odluke, odnosno da se navedeni poduzetnik ne nalazi u financijskim teškoćama ispunjen.

3.3.2. Sukladno točki 3.2.(b) Odluke propisano je da jamstvo mora biti vezano uz određenu financijsku transakciju, za fiksni najviši iznos i da mora biti vremenski ograničeno, dok je u točki 3.2.(c) Odluke propisano da jamstvo ne smije pokrivati više od 80% neotplaćenog zajma ili druge kreditne obveze.

Kako bi se osiguralo da zajmodavac u stvarnosti snosi dio rizika, potrebno je uzeti u obzir da se iznos zajma ili financijske obveze smanjuje tijekom vremena (npr. zato što se zajam počeo otplaćivati), i da se zajamčeni iznos mora razmjerno smanjivati, na takav način da u svakom trenutku jamstvo ne smije pokrivati više od 80% neotplaćenog zajma ili financijske obveze. Također zajmodavac i jamac moraju gubitke snositi razmjerno i na jednak način.

Nakon analize prijedloga Ugovora o kratkoročnom kreditu i prijedloga Ugovora o izdavanju jamstva, utvrđeno je da se državno jamstvo odnosi na kredit Zagrebačke banke d.d. koji ukupno iznosi 19.750.000 USD, s rokom povrata po isporuci novogradnje 490., tj. po priljevu od kupca, a najkasnije do 28. lipnja 2013.

Kamata iznosi 3-mjesečni LIBOR na USD + \*\*\*%, kamata je promjenjiva i naplaćuje se tromjesečno (kamatna stopa bi na dan zaključenja ugovora iznosila \*\*\*%), naknada za kredit iznosi \*\*\*% jednokratno, te \*\*\*% godišnje na neiskorišteni dio kredita, uz kvartalni obračun i naknadu. Državno jamstvo iznosi 15.800.000 USD, uvećano za pripadajuće kamate, troškove i naknade kredita i iznosi 80% ukupne financijske obveze.

Iz navedenog proizlazi da su ispunjeni uvjeti iz točke 3.2.(b) i 3.2.(c) Odluke, jer predmetno državno jamstvo vezano za određenu financijsku transakciju i vremenski je ograničena, te neće prelaziti više od 80% ukupne financijske obveze.

3.3.3. Sukladno točki 3.2.(d) Odluke propisano je da za jamstvo mora biti plaćena tržišno oblikovana cijena, odnosno tržišna premija/provizija.

U točki 2.1. Odluke predviđeno je da za preuzimanje rizika od strane države treba biti zaračunata prikladna premija (provizija) na iznos jamstva. Jamstvo ne sadrži potporu kada je cijena plaćena za jamstvo barem toliko visoka kao odgovarajuća referentna vrijednost za provizije jamstva koja se može naći na financijskim tržištima.

Ako se odgovarajuća referentna vrijednost za proviziju jamstva ne može naći na financijskim tržištima, ukupni financijski trošak zajamčenog zajma, uključujući kamatnu stopu zajma i proviziju jamstva, mora se usporediti s tržišnom cijenom sličnog zajma bez jamstva.

Kako bi se odredila odgovarajuća tržišna cijena potrebno je uzeti u obzir: iznos i trajanje transakcije; osiguranje koje daje zajmoprimac i druge okolnosti koje utječu na procjenu stope naplate; vjerojatnost neizvršavanja obveza zajmoprimca koja proizlazi iz njegove financijske situacije, njegovog sektora djelatnosti i očekivanja; kao i drugih gospodarskih okolnosti. Ova analiza bi ponajprije trebala omogućiti da se zajmoprimac klasificira prema ocjeni rizičnosti. Ovu klasifikaciju može pružiti međunarodno priznata agencija za rangiranje, ili ako je dostupna, unutarnja ocjena koju koristi banka koja daje zajam. Ne prihvaća se da provizija jamstva bude određena po jedinstvenoj stopi za koju se smatra da odgovara standardu cjelokupne industrije.

Proviziju je moguće platiti jednokratno ili godišnje na ostatak duga za svaku godinu za cijelo vrijeme trajanja jamstva. Ukoliko Ministarstvo nije u mogućnosti izračunati tržišnu proviziju za jamstvo, to može izračunati i banka, prilikom čega banka uzima u obzir instrumente osiguranja i kreditni rejting konkretnog poduzetnika. Također, banka kod koje će Uljanik Brodogradilište d.d. realizirati kredit, može dati podatke o visini premija na jamstvo za slične slučajeve kao i pod kojim bi uvjetima odobrila takav kredit bez državnog jamstva.

Slijedom navedenog, a sukladno Odluci i praksi Agencije, odnosno Europske komisije, utvrđuje se iznos provizije po tržišnim uvjetima.

Iz indikativne ponude Zagrebačke banke d.d., a koje se odnosi na izdavanje istovjetne devizne činidbene garancije za povrat avansa za izgradnju ribarskog broda Uljanik Brodogradilištu d.d. (novogradnja 493), u iznosu od \*\*\* eura, između ostalog proizlazi, da bi banka naplatila proviziju u iznosu od \*\*\* % tromjesečno, što godišnje iznosi \*\*\*%, a za sredstava osiguranja tražila bi: bjanko-
-mjenice, zadužnice, hipoteke prvog reda prvenstva na novogradnji 493, odnosno policu osiguranja vinkuliranu u korist banke.

U članku 4. prijedloga Ugovora o izdavanju jamstva, a temeljem članka 30. stavka 12. i 13. Zakona o izvršavanju Državnog proračuna Republike Hrvatske za 2012., u svrhu osiguranja svih obveza koje mogu nastati po predmetnom jamstvu, poduzetnik Uljanik Brodogradilište d.d. će za predmetno državno jamstvo plaćati proviziju u visini od 0,275% tromjesečno odnosno 1,1% godišnje. Poduzetnik Brodogradilište Uljanik d.d., će po izdanom predmetnom jamstvu, dostaviti Ministarstvu financija sljedeća sredstva osiguranja: zadužnicu, kojom daje svoju suglasnost radi naplate tražbina Republike Hrvatske zapljenom na svim računima koje ima kod pravnih osoba radi obavljanja platnih poslova, te da se novac s tih računa izravno isplaćuje Republici Hrvatskoj i to za cijeli iznos na koje glasi jamstvo uvećano za pripadajuće redove i zatezne kamate i troškove, te tri komada vlastitih trasiranih bjanko-mjenica »bez protesta« i mjeničnim očitovanjem.

Nadalje, iz članka 8. prijedloga Ugovora o izdavanju jamstva, proizlazi da je poduzetnik Uljanik Brodogradilište d.d., radi osiguranja izvršenja svih obveza koje mogu nastati po predmetnom jamstvu, suglasan da se na novogradnji 490, upisanoj pod imenom ULJANIK 490, u uložak br. 189 Hrvatskog upisnika pomorskih brodova u gradnji Lučke kapetanije Pula, upiše založno pravo-hipoteka u korist Republike Hrvatske-Ministarstva financija, i to najkasnije u roku od 30 dana od potpisivanja Ugovora o izdavanju jamstva.

Spomenutu proviziju važno je utvrditi i s obzirom na odredbe iz članka 30. stavka 12., i 14. Zakona o izvršenju državnog proračuna Republike Hrvatske za 2012.

Dakle, uzimajući u obzir rizik naplate kredita kao i predviđene instrumente osiguranja iz prijedloga Ugovora o izdavanju jamstva, može se zaključiti da je na državno jamstvo zaračunata provizija koja predstavlja referentnu vrijednost provizije koja se može naći na financijskom tržištu.

Slijedom navedenog, iznos provizije udovoljava uvjetima iz točke 3.2.(d) Odluke, odnosno članku 30. stavcima 12. i 14. Zakona o izvršenju državnog proračuna Republike Hrvatske za 2012.

3.4. Isključenje postojanja državne potpore u korist banke

Kod kredita za kojeg je kao instrument osiguranja predviđeno državno jamstvo postoji mogućnost da državno jamstvo predstavlja državnu potporu, osim korisniku kredita i banci kod koje je poduzetnik realizirao kredit, na način opisan u točki 2.3. Odluke.

Naime, iz točke 2.3. Odluke, bez obzira na to što je korisnik državne potpore obično zajmoprimac, ne može se isključiti činjenica, da će u određenim okolnostima zajmodavac također imati izravno koristi od državne potpore. To posebno u slučaju kada se državno jamstvo naknadno odobrava na pojedino kreditno zaduženje ili neke druge već izdane financijske obveze, a bez izmjene uvjeta takvog zajma ili financijske obveze, odnosno ako je jedan zajam s jamstvom već iskorišten kako bi se otplatio drugi zajam bez jamstva vjerovniku. U tom smislu, moglo bi se utvrditi da postoji potpora zajmodavcu.

To proizlazi iz činjenice da se jamstva razlikuju od ostalih instrumenata državnih potpora (subvencije, porezna oslobođenja i slično), jer u slučaju dodjele jamstva, država stupa u pravni odnos i sa zajmodavcem. Obično ukoliko je riječ o državnoj potpori zajmodavcu, takva vrsta potpore u načelu je zabranjena, jer se radi o operativnoj potpori.

S obzirom na navedeno, u ovom slučaju nisu ispunjeni uvjeti da bi državno jamstvo predstavljao državnu potporu iz članka 3. stavka 1. ZDP-a, u korist Zagrebačke banke d.d.

4. ODLUKA VIJEĆA ZA ZAŠTITU TRŽIŠNOG NATJECANJA

Pri donošenju odluke na svojoj 113. sjednici, održanoj 26. srpnja 2012., Vijeće je uzelo u obzir svu dostavljenu dokumentaciju i očitovanja, te je donijelo odluku da se državno jamstvo u iznosu od 15.800.000,00 USD, za kreditno zaduženje poduzetnika Uljanik Brodogradilište d.d. za financiranje novogradnje 490, kod Zagrebačke banke d.d., sadržano u prijedlogu Ugovora o izdavanju jamstva, ne odnosi na državnu potporu u smislu Zakona o državnim potporama, jer su ispunjeni svi uvjeti iz točke 3.2. Odluke. Stoga je odlučeno kao u točki I. izreke ovog rješenja.

Vijeće svoju odluku obrazlaže na sljedeći način:

Vijeće je utvrdilo da se Uljanik Brodogradilište d.d. ne smatra poduzetnikom u teškoćama, sukladno Odluci o državnim potporama za sanaciju i restrukturiranje, kako je to navedeno u točki 3.3.1. obrazloženja ovog rješenja.

Nadalje, Vijeće je utvrdilo da se iznos državnog jamstva može pravilno izmjeriti u trenutku njegove dodjele i da jamstvo u svakom trenutku ne pokriva više od 80% ukupne neotplaćene financijske obveze za vrijeme trajanja otplate kredita, kako je to navedeno u točki 3.3.2. obrazloženja ovog rješenja.

U odnosu na uvjet da za jamstvo treba biti plaćena tržišno oblikovana cijena, razvidno je da je, u konkretnom slučaju, provizija izračunata sukladno Odluci kako je to navedeno u točki 3.3.3. obrazloženja ovog rješenja.

Poduzetnik Uljanik Brodogradilište d.d., u obvezi je plaćati iznos provizije na državno jamstvo godišnje (tromjesečno) na neotplaćeni iznos financijske obveze za sve vrijeme trajanja otplate kredita.

Sukladno odredbi članka 18. ZDP-a, rješenja Agencije iz članka 13. i 14. ZDP-a objavljuju se u »Narodnim novinama«, stoga je odlučno kao u točki II. izreke ovog rješenja.

UPUTA O PRAVNOM LIJEKU

Ovo rješenje je konačno u upravnom postupku. Protiv ovog rješenja žalba nije dopuštena, ali nezadovoljna stranka može pokrenuti upravni spor pred nadležnim upravnim sudom u roku od trideset (30) dana od dana dostave ovog rješenja.

Klasa: UP/1430-01/12-02/005

Urbroj: 580-09-1/43-12-013

Zagreb, 26. srpnja 2012.

Predsjednica Vijeća
za zaštitu tržišnog natjecanja
mr. sc. Olgica Spevec, v. r.

Rješenje, NN 100/2012-2225